मिसबाह बने पाकिस्तान वन डे टीम के कप्तान  
पाकिस्तान क्रिकेट बोर्ड ने आयरलैंड के खिलाफ होने वाली दो मैचों की एकदिवसीय श्रृंखला के लिए टेस्ट कप्तान मिसबाह उल हक को जिम्मेदारी सौंपी।
पाकिस्तान क्रिकेट बोर्ड ने शाहिद अफरीदी को आयरलैंड के खिलाफ होने वाली दो मैचों की एकदिवसीय श्रृंखला के लिए कप्तान पद से हटाकर उनके स्थान पर टेस्ट कप्तान मिसबाह उल हक को यह जिम्मेदारी सौंप दी।  वेस्टइंडीज में अपेक्षानुरूप प्रदर्शन नहीं कर पाने के बाद से ही अफरीदी को हटाए जाने के कयास लगाए जा रहे थे। इस ऑलराउंडर को हालांकि टीम में बनाए रखा गया है।  पाकिस्तान क्रिकेट बोर्ड के अध्यक्ष एजाज बट ने इस्लामाबाद में गृह मंत्री रहमान मलिक के साथ संयुक्त प्रेस कांफ्रेस में कहा, सीनियर बल्लेबाज मिसबाह उल हक को आयरलैंड के खिलाफ 28 और 30 मई को होने वाले दो वन डे मैचों के लिए राष्ट्रीय टीम की कमान सौंपी गई है। बट ने कहा, अफरीदी एक खिलाड़ी की हैसियत से टीम के साथ जुडे रहेंगे लेकिन मिसबाह कप्तान होंगे। पीसीबी ने इससे पहले अफरीदी को नोटिस जारी किया था जिसमें वेस्टइंडीज के लचर दौरे से लौटने के बाद अफरीदी की टीम के मामलों में की गई टिप्पणी के लिए जवाब मांगा गया था।  बट ने संकेत दिया कि वह अफरीदी द्वारा मीडिया में टीम के मामलों में दिए जाने वाले बयानों की आदत से नाराज हैं।  अफरीदी को हटाया जाना क्रिकेट जगत में आश्चर्यजनक माना जा रहा है क्योंकि उनकी अगुवाई में टीम विश्व कप सेमीफाइनल तक पहुंची थी और फिर वेस्टइंडीज में टीम ने 3-2 से जीत दर्ज की थी।